A TANÁCS 1147/2002/EK RENDELETE

(2002. június 25.)

egyes légi alkalmassági bizonyítvánnyal behozott termékek tekintetében a Közös Vámtarifa autonóm vámtételeinek ideiglenes felfüggesztéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 26. cikkére,

tekintettel a Bizottság javaslatára,

mivel:

(1) Egyszerűsíteni kell a légi járművek gyártásához, javításához, karbantartásához, átépítéséhez, módosításához vagy rendeltetésmódosításához használt alkatrészek, elemek és egyéb áruk vámmentes behozatalára vonatkozó vámeljárásokat.

(2) E célkitűzés elérése érdekében indokolt, hogy felfüggesszék a Közösség vagy egy harmadik ország légiforgalmi hatóságainak felhatalmazásával rendelkező fél által kiállított légi alkalmassági bizonyítvánnyal rendelkező termékek behozatalára vonatkozó autonóm vámtételeket.

(3) Figyelembe véve azt a tényt, hogy a légiforgalmi ágazatban használt alkatrészek és elemek ára rendszerint háromszor magasabb, mint a más célokra használt hasonló termékeké, igen csekély annak a kockázata, hogy a vámmentesen behozott termékeket más ipari célokra használják.

(4) A felfüggesztés enyhítené a légiforgalmi ágazat gazdasági szereplőire nehezedő adminisztratív terhet, mivel csökkentené annak szükségét, hogy ezek a vállalatok olyan vámfelfüggesztési eljárásokat alkalmazzanak, mint például egyes árukkal kapcsolatban a meghatározott célra történő felhasználásuk miatti tarifális vámkedvezmény, az aktív feldolgozási mentesség vagy a vámraktározás. Továbbá azok a kis- és középvállalkozások, amelyek eddig nem tudták alkalmazni a vámfelfüggesztési eljárásokat, versenyképesebbé válhatnának ezen a területen a nagyobb gazdasági szereplőkkel szemben.

(5) Mivel a szállítás során az árukat nem mindig kísérik a légi alkalmassági bizonyítványok, egy olyan eljárást kell megállapítani, amelynek alapján a termék szabad forgalomba bocsátása után a vámhatóságok azonosítani tudják a bizonyítványokat a helyszíni ellenőrzések során.

(6) A légiforgalmi ágazat szabályainak komplexitására tekintettel, a vámhatóságok számára biztosítani kell azt a lehetőséget, hogy az importőr költségén igénybe vegyék a nemzeti légiforgalmi hatóság képviselőjének szakértelmét abban az esetben, amikor fennáll annak az alapos gyanúja, hogy a légi alkalmassági bizonyítványokat meghamisították, és az ügyet más módon nem lehet megoldani. Azonban az intézkedések meghozása előtt a vámhatóságoknak meg kell vizsgálniuk, hogy az ezáltal keletkező költségek arányosak-e a behozatali mennyiséggel és a biztosítani szükséges vám (duty at risk) összegével, hogy elkerüljék azt a helyzetet, amikor nem történik jogsértés, viszont a szakértői vélemény költségei miatt elvész az importőrnek a vámfelfüggesztésből származó haszna.

(7) A Bizottságnak egy jelentést kell készítenie azoknak az információknak az alapján, amelyeket az e rendelet alkalmazása során szerzett tapasztalataikról kapott a tagállamoktól.

(8) Tekintettel e rendelet gazdasági jelentőségére, szükséges hivatkozni az Európai Unióról szóló szerződéshez és az Európai Közösségeket létrehozó szerződésekhez csatolt, a nemzeti parlamenteknek az Európai Unióban betöltött szerepéről szóló jegyzőkönyv I. 3. pontjában előírt sürgősségi indokra,

ELFOGADTA EZT A RENDELETET:

1. cikk

A polgári légi járművekbe beépített vagy azokhoz felhasznált, a közös vámtarifa 25-97. árucsoportja alá sorolt alkatrészek, elemek és egyéb áruk tekintetében, amelyekre a Közösség vagy egy harmadik ország légiforgalmi hatóságainak felhatalmazásával rendelkező fél légi alkalmassági bizonyítványt állított ki, a közös vámtarifa autonóm vámtételeit fel kell függeszteni.

2. cikk

(1) Az 1. cikkben megállapított felfüggesztés feltétele, hogy az áruk szabad forgalomba bocsátásra történő bejelentésekor benyújtsák a vámhatóságoknak az eredeti légi alkalmassági bizonyítványt.

Amennyiben az eredeti légi alkalmassági bizonyítványt az áruk szabad forgalomba bocsátásra történő bejelentésekor nem lehet benyújtani, akkor a felfüggesztés feltétele, hogy a kereskedelmi számla vagy egy ahhoz csatolt dokumentum olyan nyilatkozatot tartalmazzon, amelyet a szóban forgó áru eladója írt alá. Az előírt nyilatkozat mintáját a melléklet A. szakasza tartalmazza.

(2) Az egységes vámokmány (EV) 44. rovatába az importőr a melléklet B. szakaszában megadott szöveget írja be.

(3) Amennyiben az árukat a Közösségi Vámkódex létrehozásáról szóló, 1992. október 12-i 2913/92/EGK rendeletnek[1] megfelelő egyszerűsített eljárás alapján bocsátják szabad forgalomba, akkor az importőr az EV-re (44. rovat) vagy az EV-t helyettesítő egyéb engedélyezett dokumentumra a melléklet B. szakaszában megadott szöveget írja be.

Ezekben az esetekben a felfüggesztés feltétele, hogy az egyszerűsített eljárás engedélyezési feltételeivel összhangban benyújtsák az (1) bekezdésben említett dokumentumokat, amikor a kiegészítő nyilatkozatot átadják az illetékes vámhivatalnak.

3. cikk

Amennyiben a vámhatóságok úgy ítélik meg, hogy fennáll annak az alapos gyanúja, hogy a légi alkalmassági bizonyítványokat meghamisították, és az ügy más módon nem oldható meg, a hatóságok az importőr költségén kérhetik a nemzeti légiforgalmi hatóság képviselőjének szakértői véleményét.

Ezekben az esetekben a vámhatóságok figyelembe veszik a behozatali mennyiséget és a biztosítani szükséges vám összegét annak érdekében, hogy a szakértői vélemény költségei miatt ne vesszen el az importőrnek a vámfelfüggesztésből származó teljes haszna, ha a vizsgálat kimutatja, hogy a bizonyítványok kiállítási szabályait nem sértették meg.

4. cikk

Legkésőbb e rendelet hatálybalépése után három évvel, a Bizottság a tagállamoktól kapott információk alapján egy jelentést nyújt be a Tanácsnak e rendelet alkalmazásáról.

5. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet 2002. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 2002. június 25-én.

a Tanács részéről

az elnök

J. MATAS I PALOU

MELLÉKLET

A. A kereskedelmi számlán vagy a számlához csatolt dokumentumban szereplő nyilatkozat (2. cikk (1) bekezdés):

"Az 5. oszlopban feltüntetett ország 4. oszlopban feltüntetett légiforgalmi hatósága által felhatalmazott, a 3. oszlopban feltüntetett vállalat [az e számlán]/[ -án/-én kelt, számú számlán][2] megadott árukra állított ki légi alkalmassági bizonyítványt (lásd a 2. oszlopot)."

Rendelési szám a számlán A légi alkalmassági bizonyítvány száma A bizonyítvány kiállítója Az engedélyező légiforgalmi hatóság Ország

(1) (2) (3) (4) (5)

B. Az egységes vámokmány 44. rovatát kiegészítő szöveg (2. cikk (2) és (3) bekezdés):

"Behozatal légi alkalmassági bizonyítvánnyal."

[1] HL L 302., 1992.10.19., 1. o. A legutóbb a 2700/2000/EK európai parlamenti és tanácsi rendelettel (HL L 311., 2000.12.12., 17. o.) módosított rendelet.

[2] Amennyiben a nyilatkozatot egy külön oldalon csatolják a számlához, fel kell tüntetni a számla kiállításának időpontját és számát.